Diari Oficial de la Generalitat Valenciana


Sumari del DOGV 2430, del 18-01-1995 (1995/833570)

ORDRE de 5 de gener de 1995, de la Conselleria d'Economia i Hisenda, sobre l'aplicació dels nous tipus impositius de l'Impost sobre el Valor Afegit en vigor des de l'1 de gener de 1995.
-----------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/01/05/(1)/dof/vci/html**

### Dades del document

Número de DOGV
:   2430

Data del DOGV
:   18-01-1995

Secció del DOGV
:   DISPOSICIONS GENERALS

Número del document
:   1995/833570


Data del document
:   05-01-1995

Organisme emissor
:   Conselleria d'Economia i Hisenda

Tipus de document
:   Ordre

ORDRE de 5 de gener de 1995, de la Conselleria d'Economia i Hisenda, sobre l'aplicació dels nous tipus impositius de l'Impost sobre el Valor Afegit en vigor des de l'1 de gener de 1995.   
La Generalitat Valenciana efectua determinats lliuraments de béns i prestacions de serveis la contraprestació dels quals té la naturalesa jurídica de preus públics, i subscriu contractes d'execucions d'obres i arrendaments de serveis, que en aquells casos en què així ho estableix la legislació vigent estan subjectes i no exempts a l'Impost sobre el Valor Afegit.  
La Llei 41/94, de 30 de desembre de 1994, de Pressupostos Generals de l'Estat per a 1995, en l'article 78, ha augmentat en un punt percentual els tipus impositius de l'impost esmentat, que s'aplicaran a partir de l'1 de gener de 1995, elevant el tipus general de l'impost del 15% al 16%, el reduït del 6% al 7%, i l'anomenat superreduït del 3% al 4%.  
Per tot això, i amb la finalitat de precisar determinades qüestions que puguen afectar l'aplicació pràctica dels nous tipus de l'IVA, i d'aclarir des del primer instant alguns dubtes que puguen plantejar-se sobre això, en la gestió de l'administració de la Generalitat Valenciana,   
ORDENE:  
Article primer  
En les liquidacions que es practiquen per preus públics que es perceben per lliuraments de béns o prestacions de serveis, o pels pagaments que s'efectuen com a contraprestació de contractes d'obres, subministraments o arrendaments de serveis, subjectes i no exempts a l'IVA, en què es merite l'impost a partir de l'1 de gener de 1995, s'aplicaran, d'acord amb el que disposa la normativa en vigor, els nous tipus impositius del 16%, 7% o 4% que pertoque aplicar, segons els casos.  
L'impost es merita, en els lliuraments de béns, quan tinga lloc la posada a disposició de l'adquirent, i en les prestacions de serveis quan es presten, executen o efectuen les operacions gravades.  
Article segon  
En aquells preus públics l'import final dels quals a percebre de l'administrat siga amb l'IVA inclòs, en què es produesca la meritació de l'impost a partir de l'1 de gener de 1995, s'incrementaran de tal manera que la quantitat que ha d'ingressar el deutor absorbesca l'augment del punt percentual que determinen els nous tipus impositius en vigor.  
Per consegüent, els nous imports a ingressar s'obtindran multiplicant la quantitat final a percebre de l'administrat per 1,009709 si el tipus anterior era del 3% i el vigent és del 4%; per 1,009434 si el tipus anterior era del 6% i el vigent del 7%; i per 1,008696 si el tipus anterior era del 15% i el vigent del 16%, arrodonint les quantitats resultants en pessetes.  
Article tercer  
Tractant-se de preus públics en els quals pertoque la repercussió de l'impost separadament de la base imposable, s'aplicaran els nous tipus impositius en vigor quan es merite l'impost, rectificant, en tots els casos el tipus de l'impost que estiga imprès en el model d'ingrés que vaja a utilitzar-se.  
Article quart  
En els contractes d'obres s'aplicaran els nous tipus impositius de l'impost quan pertoque d'acord amb les normes de meritació d'aquest, segons les quals, en les certificacions d'obres expedides després del 31 de desembre de 1994, la quantitat que s'ha de pagar serà la que resulte d'afegir al preu cert la quota de l'impost calculada al nou tipus impositiu.  
En els contractes de subministraments o arrendaments de serveis, s'aplicarà el nou tipus impositiu quan la meritació de l'impost es produesca després de l'1 de gener de 1995, a mesura que es presten, executen o efectuen els subministraments o serveis contractats.  
València, 5 de gener de 1995  
El conseller d'Economia i Hisenda,  
AURELIO MARTíNEZ ESTÉVEZ


Còpia Permalink ELI